SuperSport praat met Nick, Naas | Netwerk24
Deur Verslagspan 21 Mei 2018 04:56
Terwyl bekgevegte fel in sosiale media gewoed het oor die Ashwin Willemse-herrie, het SuperSport sy kaarte styf teen die bors gehou.
Dit volg nadat Willemse Saterdagaand regstreeks op TV gesê het sy medeaanbieders, Nick Mallett en Naas Botha, is “neerhalend” teenoor hom en daarna die SuperSport-ateljee verlaat het.
Ashwin Willemse, oud-Springbok, wat Saterdagaand uit die SuperSport-ateljee gestap het.
Sedertdien word wyd en syd gegis oor wat presies tot sy vertrek aanleiding gegee het.
Vanuit SuperSport se kantore in Randburg is tot dusver geen duidelikheid verskaf nie.
Clinton van der Berg, ’n SuperSport-woordvoerder, het Sondag gesê daar is reeds “voorlopige gesprekke” met Willemse gevoer en hy sal vandag met Mallett en Botha vergader oor wat Saterdag gebeur het.
Die besonderhede van die gesprek met Willemse is volgens Van der Berg privaat.
“SuperSport is besig met ’n ondersoek om al die feite te vind. Vanselfsprekend beskou ons die situasie in ’n ernstige lig,” het hy gesê.
Van der Berg het voorts gesê regsadvies sal ingewin word oor die drie rugbyontleders se kontraktuele verpligtings.
Nick Mallett en Botha lag terwyl die drie stry oor wie se beurt dit is om te praat.
Op ’n vraag of dié ’n rassekwessie is en wat die uitwerking daarvan is, het hy gesê alle aspekte van die saak sal van vandag af ondersoek word.
Terwyl SuperSport versigtig is om die gebeure aan ’n rasklok te hang, is dit in sosiale media en in mediaverklarings merendeels deur ’n rasbril beskou.
Toko Xasa, minister van sport en ontspanning, het ’n beroep op SuperSport gedoen om Botha en Mallett te skors.
“Dit is duidelik dat daar na Willemse as ’n kwotaspeler verwys is deur sy medeaanbieders, ondanks die verskeie suksesse wat Willemse al op die veld behaal het.
“Indien hulle aanbly, sal dit beskou word as die goedkeuring van hul beweerde rassistiese gedrag.
“Die gedrag van sommige wit Suid-Afrikaners wat aanhou om te dink hul witheid verteenwoordig iets beters, moet end kry,” lui haar verklaring.
Die ANC in die Wes-Kaap het ook dit wat met Willemse gebeur het, veroordeel en Mmusi Maimane, DA-leier, het in ’n twiet gesê wat Willemse ervaar het, is betreurenswaardig die ervaring van te veel Suid-Afrikaners.
Kallie Kriel, uitvoerende hoof van AfriForum, sê in ’n verklaring dit is “kommerwekkend dat Xasa en Maimane in hul reaksie op hierdie betreurenswaardige voorval skynbaar reeds besluit het dat Botha en Mallett die skuld moet dra”.
Mallett en Botha het albei Sondag gesê hulle gaan nie kommentaar lewer oor die gebeure of die bewerings van rassisme nie.
Willemse kon nie vir kommentaar bereik word nie.
– Verslagspan: Hannes Kruger, Cobus Claassen, Stephen Nell
Meer oor: Supersport | Transformasie | Rugby | Nick Mallet | Naas Botha | Tv | Ashwin Willemse
ANC in Wes-Kaap gooi gewig agter Ashwin in
KYK: Ashwin stap - SS begin Maandag met ondersoek